31999R2439
L 297/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2439/1999 НА КОМИСИЯТА
от 17 ноември 1999 година
относно условията за разрешаване на добавките, попадащи в групата „свързващи вещества, противослепващи агенти и коагуланти“ в храните за животни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 1636/1999 на Комисията (2), и по-специално член 11 от нея,
като има предвид, че:
(1)
установено е, че каолините, получавани в някои мини във Федерална република Германия, имат много високо съдържание на диоксин; съгласно наличната информация възможно е да става дума за геоложко замърсяване;
(2)
по смисъла на член 11 от Директива 70/524/ЕИО, дадена държава-членка може временно да отнеме разрешението за използване на една от добавките, съгласно Директивата, ако на базата на обстоятелствена мотивация, дължаща се на нови данни или на нова оценка на вече съществуващите, станали известни след приемането на въпросните разпоредби, установи че тази добавка представлява опасност за здравето на животните или хората, както и за околната среда;
(3)
редица държави-членки наложиха забрана на употребата на замърсени каолини в премиксите и във фуражите;
(4)
по смисъла на член 3а, буква б) от Директива 70/524/ЕИО, разрешение за дадено вещество се дава, само ако след отчитане на условията за употреба се установи, че то няма вредно въздействие върху здравето на човека или животните, или върху околната среда;
(5)
използването на замърсени с диоксин храни за животни може да предизвика замърсяване на хранителните продукти от животински произход. Законно признатите международни организации определят диоксините като канцерогенни за човека продукти. Тези международни организации препоръчват да се вземат мерки за намаляване, доколкото е възможно, поглъщането на диоксини от храните;
(6)
замърсените добавки трябва да се избягват колкото е възможно повече;
(7)
ако няма достатъчно научни данни, не е възможно да се извърши цялостна оценка на риска. Предвид спешните мерки, които трябва да се взимат, за да се избегне замърсяването на храните за животни до недопустима степен, и в очакване на резултатите от програмата за контрол на глините и на оценката на риска, като предпазна мярка е необходимо да се ограничи съдържанието на диоксин в каолините до нивото на прага на значимост. Това ограничение би трябвало да се преразгледа на базата на проведените изследвания и на програмата за контрол;
(8)
установеното в Германия замърсяване при каолина може да се отнася всъщност и до други разрешени от Директива 70/524/ЕИО добавки като свързващите вещества, противослепващите агенти и коагулантите, за което свидетелства фактът, че бентонитът - седиментна глина, съдържаща освен каолин и други минерали, добиван в мина в САЩ, също се оказва от геоложка гледна точка силно замърсен природно с диоксини. В рамките на програмата за контрол трябва да се изследва евентуалното наличие на диоксини във всички тези разрешени добавки. Понастоящем се предвижда въвеждането на максимален временен лимит по отношение на каолините, като прагът на значимост на метода за анализ на диоксина ще се прилага като максимална граница, след разумно определен период, за добавки, различни от каолините, ако в краен случай не е фиксирана максимална специфична граница въз основа на достатъчно данни относно наличието на диоксини;
(9)
предвидените в настоящия регламент мерки са съобразени със становището на Постоянния комитет по храните за животни,
ПРИЕ НАСТОЯЩИЯ РЕГЛАМЕНТ:
Член 1
Условията за разрешаване на добавките, попадащи в групата „свързващи вещества, противослепващи агенти и коагуланти“, описани в приложението към настоящия регламент, се заменят по смисъла на Директива 70/524/ЕИО с условията, залегнали в приложението към настоящия регламент.
Преди 1 март 2000 г. Комисията преразглежда разпоредбите на настоящия регламент в зависимост от резултатите от извършените изследвания и от резултатите от програмата за контрол.
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 ноември 1999 година.